Kegyelem nektek és békesség Istentől a mi Atyánktól és az Úr Jézus Krisztustól! Ámen

2Móz 3, 1-14  
*1Mózes pedig apósának, Jetrónak, Midján papjának a juhait legeltette. Egyszer a juhokat a pusztán túlra terelte, és eljutott az Isten hegyéhez, a Hórebhez. 2Ott megjelent neki az ÚR angyala tűz lángjában egy csipkebokor közepéből. Látta ugyanis, hogy a csipkebokor tűzben ég, de mégsem ég el a csipkebokor. 3Akkor Mózes ezt mondta magában: Odamegyek, és megnézem ezt a nagy csodát: miért nem ég el a csipkebokor? 4Amikor az ÚR látta, hogy odamegy megnézni, megszólította őt Isten a csipkebokor közepéből, és ezt mondta: Mózes! Mózes! Ő pedig így felelt: Itt vagyok! 5Isten ekkor azt mondta: Ne jöjj közelebb! Oldd le sarudat a lábadról, mert szent föld az a hely, ahol állsz! 6Majd ezt mondta: Én vagyok atyádnak Istene, Ábrahám Istene, Izsák Istene és Jákób Istene. Ekkor Mózes eltakarta az arcát, mert félt rátekinteni az Istenre. 7Az ÚR pedig azt mondta: Megláttam népem nyomorúságát Egyiptomban, és meghallottam segélykiáltásukat a sanyargatók miatt, mert ismerem fájdalmukat. 8El is megyek, hogy kimentsem őket Egyiptom kezéből, és elvigyem őket arról a földről egy jó és tágas földre, tejjel és mézzel folyó földre: a kánaáni, a hettita, az emóri, a perizzi, a hivvi és a jebúszi nép helyére. 9Bizony, eljutott hozzám Izráel fiainak segélykiáltása; látom is, hogy mennyire sanyargatják őket az egyiptomiak. 10Most azért menj! Elküldelek téged a fáraóhoz: vezesd ki népemet, Izráel fiait Egyiptomból! 11Mózes azonban ezt felelte erre az Istennek: Ki vagyok én, hogy elmenjek a fáraóhoz, és kivezessem Egyiptomból Izráel fiait? 12De Isten azt mondta: Bizony, én veled leszek! Ez lesz annak a jele, hogy én küldelek: Amikor kivezetted a népet Egyiptomból, ennél a hegynél fogjátok áldozattal szolgálni az Istent.  
13De Mózes azt felelte Istennek: Ha majd elmegyek Izráel fiaihoz, és azt mondom nekik: atyáitok Istene küldött engem hozzátok, és ők megkérdezik tőlem, hogy mi a neve, akkor mit mondjak nekik? 14Isten ezt felelte Mózesnek: Vagyok, aki vagyok. Majd azt mondta: Így szólj Izráel fiaihoz: A „Vagyok” küldött engem hozzátok.*

Egy Örök Isten Népe!

Az Úr aggódik érted! Isten ma rád néz és már nyújtja is feléd a kezét, hogy kihúzzon téged a félelmeid, a kétségeid, és a bűneid tengeréből. Ki akar menteni téged az, akinek erre hatalma van. A viharok, az örvények, a legyűrhetetlennek tűnő hullámverés közepedte Isten azt mondja neked, hogy gyere, én már helyet készítettem neked egy biztonságos hajóban, ami nem fog elsüllyedni és ahol neked is meg lesz a saját szolgálati helyed.   
Ilyen egyszerű példával leírható az életünk, ez a hajó pedig nem más, mint a gyülekezet, az egyház – nem egyszerűen ez a gyülekezet, vagy a Magyarországi Evangélikus Egyház, hanem a Krisztus gyülekezete.   
Ezt a hajót küldi érted és felhív rá: Gyere, itt van a helyed!  
És mi, mit reagálunk erre? Ott kapálódzva az életünk viharos tengerében, sokszor egy jó adag sósvizet benyelve is, inkább azt kiálltjuk vissza, amit Mózes: „*Ki vagyok én, hogy…”*. illetve a másik kérdést, amit kicsit burkoltabban tesz fel Mózes: *Ki vagy te?*.  
Mózes első kérdése, hogy „*Ki vagyok én, hogy…”*, egy nagyon fontos kérdés. Nem csak Mózesnek, hanem nekünk is. Mindannyiunknak meg van a maga élettörténete, magasságokkal és mélységekkel, vargabetűkkel, amikre hol van valamilyen magyarázatunk, hol nem tudjuk, hogy miként alakulhattak anno úgy a dolgok, ahogyan.  
Ha Mózesre tekintünk, aki most igénkben a Hóreb-hegy lábánál az égő, de el nem égő csipkebokor elé borul le, akkor ennek az embernek az életén szintén azt látjuk, hogy nem egy nyílegyenesen és teljes biztonságban Isten felé tartó élet… Ha megismerjük a hátterét…  
Ha csak felületesen rátekintünk és ítélkezünk, ahogy olyan gyakran megtesszük egy-egy embertársunkkal is, akkor mit látunk Mózesből? Egy férfit, aki férj, édesapa, nem gazdag, de biztos megélhetése van és a közösség vezetője az apósa. Mi oka lehet gyötrődni? Mi oka lehet aggodalmaskodni? Neki könnyű, semmi gondja, baja – sütjük rá máris, ahogy olyan könnyen sütjük rá egymásra is ezt…  
De, ha kicsit hajlandóak vagyunk, megismerni Mózest, ha egy kicsit meg akarjuk érteni, hogy benne miért fogalmazódik meg a kérdés: „*Ki vagyok én, hogy…”*, akkor szinte egy teljesen más személyt fogunk magunk előtt látni.   
Mózes az egyiptomi szolgaságban élő héber nép tagjaként születik, épp akkor, amikor az aktuális fáraó megöleti az összes héber fiú csecsemőt. Mózes azonban csodálatos módon megmenekül. Végül az anyja nevelheti kisgyermek koráig, majd onnantól a fáraó palotájában nevelkedhet. Az uralkodó család tagjaként élhet és növekedhet. Felnő, de nem felejti el a származását és, amikor látja az igazságtalanságot és brutalitást, amellyel népét nyomorgatják közbe akar lépni. Megöl egy egyiptomi rabszolgahajcsárt, amiért talán azt várnánk, hogy a sajátjai körében hős lesz. Azonban mindkét csoport kegyeiből kiesik. Se egyiptomi úr, se héber szolga nem lehet. Most akkor hol az ő helye? Menekül, új életet kezd Egyiptom szélén. Az, aki volt már csecsemőként is esélytelen, az, aki kisgyermekként új családban, új életet kellett, hogy kezdjen, az, aki ki akart állni az igazság és kegyelem mellett, most földönfutóként, hazátlanként, egyedül, új életet kell, hogy kezdjen. Végül ott, ebben a kis közösségben ismét családja, otthona, népe lesz. Most talán már jobban értjük ennek a kérdésnek a mélységét: „*Ki vagyok én, hogy…”*.  
Mózes élete és kérdése több dologra is rámutat számunkra is. Megmutatja, hogy milyen mulandóak a magasságink és mélységeink. Megmutatja, hogy milyen könnyen tudunk hibásan megcímkézni embereket. Megmutatja, hogy egy bezáródó ajtót, a változtatás elkerülhetetlenségét nem kell mindig büntetésnek, vagy negatív fordulatnak vennünk, hanem az új utakon bizony új, elképzelhetetlen kegyelem várhat. Megmutatja nekünk Mózes élete, hogy Isten nem magára hagyja az embert, hanem vezeti ugyanúgy a magaslatok veszélyei között, mint, ahogy a mélységek reménytelenségei között. Amikor mások, vagy akár te magad, azt a kérdést fogalmazod meg, hogy: Uram hol vagy?, Miért nem segítesz?, Miért nem vezetsz engem jó irányba, biztonságba?, akkor próbáljunk meg egy pillanatra legalább megállni és nem azt tovább szajkózni, hogy én mit akartam, hogy én mit látok jónak, hogy pedig én már olyan jól elképzeltem ezt, vagy azt! Próbáljunk meg megállni és őszintén megvizsgálni Isten vajon merre akar vezetni engem most. Várd meg, hogy megszólaljon a hang, mint egy GPS, hogy a következő lehajtónál forduljon jobbra, vagy épp azt, hogy haladj tovább egyenesen. Ne te akard megmondani, előre az ismeretlenbe bámulva, hogy most tovább kell menned, vagy irányt kell váltanod. Ha bízol az Úrban, akkor lassíts le, akár állj is meg és várd meg, hogy Ő mutasson utat.   
Az égő csipkebokor egy elég látványos útjelzés. Persze nem az a csodája, hogy ég – ez azon a környéken nem volt egyedi eset – a csoda, hogy nem ég el. Épp úgy, mint az Isten kegyelme, az irántunk való szeretete. Igen, az Ő gyermekei vagyunk. Az Ő teremtményei, mondhatjuk, hogy nem csoda, hogy szeret. De az, hogy még mindig szeret. Hogy nem múlt el, nem éget el, nem ment füstbe az Ő szeretete a hűtlenségeink, az ellene elkövetett sértéseink ellenére se, na az már csoda!  
Ahogy kezdtem: Isten ma is kegyelemmel néz rád és szeretettel szólít meg. Aggódik érted, meg akar tartani, akár a magasságban vagy, akár épp a mélységben.   
Mi annyira sokszor ragadunk meg ennél a kérdésnél: „*Ki vagyok én, hogy…”*. Ahogyan Mózes is. Isten azonban mit tesz? Bizonygatni kezdi neki az alkalmasságát? Nem!  
Az Úr nem arról kezd beszélni, hogy ki vagy te! Mózesnek se kezdi elmagyarázni, hogy ő most akkor héber szolga inkább, vagy egyiptomi úr, vagy egy pusztai pásztor, férj, családapa. Mi is hasonlóan próbáljuk sokszor meghatározni magunkat és aztán egyik pillanatról a másikra rá kell, hogy döbbenjünk, hogy hibás képet alkottunk még önmagunkról is, hát még másokról.  
Isten egy egészen más látószögből válaszol Mózesnek. Azt mondja a kérdésre: „*Bizony, én veled leszek!”* – aztán mikor Mózes még mindig értetlenkedik és akadékoskodik, akkor még konkrétabb választ ad: „*Vagyok, aki vagyok. Majd azt mondta: Így szólj Izráel fiaihoz: A „Vagyok” küldött engem hozzátok.”*. Az Úr tehát egészen egyszerűen arra világít rá Mózesnek és nekünk is, hogy ne a földi sikereink és sikertelenségeink, pozícióink és feladataink, ne rangok és szerepek szerint határozzuk meg magunknak, mert azok egyetlen pillanat alatt semmivé lesznek. Ha valami alapján meg akarjuk határozni, vagy akár mérni magunkat, akkor ne múló, hanem örök, változatlan dolog mentén tegyük! Isten azt mondja Mózesnek és neked is, hogy nem az a kérdés, hogy ki voltál, ki vagy, vagy akár, hogy kivé akarsz válni. A kérdés az, hogy ki az aki mindvégig veled van. Ki az, aki örök, változatlan tegnap, ma és holnap. Isten pedig azt jelenti ki: „*Vagyok, aki vagyok.”*. Ezt a mondatot nem lehet igazán jól lefordítani, meglehetősen sok verzió van rá. Talán érthetőbb, ha úgy fordítjuk: A vagyok vagyok. Azaz Isten azt mondja: Az vagyok, aki voltam, aki vagyok és aki leszek. Örök és változatlan. És épp ezt olvassuk mi is a Zsidókhoz írt levélben: *„Jézus Krisztus tegnap és ma és mindörökké*

*ugyanaz.”*, illetve a Jelenések könyvében is:

*„Én vagyok az Alfa és az Ómega, így szól az Úr Isten,*

*aki van, és aki volt, és aki eljövendő: a Mindenható.”*.

Ma Isten nem csak aggódik érted, hanem meg is szólít. Behív a hajóba. Feladatot ad. Irányba állít és azt mondja: „*Bizony, én veled leszek!”*. Amikor a tisztújítás elején járunk, amikor az évünk elején állunk, akkor bizony jó ezt meghallani! Ne mond azt, hogy „*Ki vagyok én, hogy…”*. Ne hidd, hogy ez lehet takaródzásod, vagy, hogy tényleg az a kérdés, hogy te mennyire érzed magad alkalmasnak. Nem ez a kérdés. A kérdés, hogy hiszed-e, amit Isten ígér neked: „*Bizony, én veled leszek!”*.  
Ha számodra valóban fontos, hogy az Egy Örök Úr az, aki a hajóba hív, aki kiment a világ, a bűn háborgó és végtelennek tűnő tengeréből, akkor hagyd, hogy Ő határozza meg, hogy ki vagy, hogy mi a te feladatod, hogy mire lesz erőd és lehetőséged!   
A Vagyok, az Örök, az, aki változatlanul szeret téged, Őmaga ígéri meg neked, hogy ha nem is az el nem égő csipkebokor csodájában, de minden nap veled lesz. Mózes végül elindult Istennel és bár egyáltalán nem volt könnyű, vagy diadalmenet az útja, de az égő csipkebokornál bizony sokkal nagyobb csodákat látott, mert az Úr valóban nem változott, az Ő szeretete végig megmaradt és teljesítette az ígéretét.  
Ki vagy te, hogy kormányos, matróz, evezős, tiszt, vagy épp közlegény légy a hajón? Hát Isten szeretett és Krisztus által megtartott gyermeke vagy! Erre mondj igent teljes szívedből és te is meg fogod tapasztalni az ígéretet: „*Bizony, én veled leszek!”*, hiszen Krisztus is épp ugyanezt ígérte*: „és íme, én veletek vagyok minden napon a világ végezetéig”*. Ámen